《落花 其二》
明代·朱之蕃

催花遣使忆新衔，又报春归燕语喃。园月和烟霏曲径，江风带雨洒孤帆。

乱飘不羡吴姬舞，远寄无劳驿使缄。藉坐锦茵新酿熟，待尝樱笋试罗衫。

作者简介：山东茌平人，著籍金陵，字元介，号兰嵎。万历二十三年状元。官至吏部侍郎，出使朝鲜，尽却其赠贿。工书画。朝鲜人来乞书，以貂皮人参为酬。之蕃斥以买法书、名画、古器，收藏遂甲于南都，有《奉使稿》。